ก่อศักดิ์ สุดยอดซีอีโอ
&#8220;ก่อศักดิ์ ไชยรัศมีศักดิ์&#8221;แห่งซีพี ออลล์ คว้าซีอีโอแห่งปีจากตลาดหลักทรัพย์ ด้าน ปตท.เซอร์ไพรส์ตลาดจ่อขายหุ้นกู้อายุ 100 ปี วงเงิน 3,000 ล้าน ต่างชาติลุยหุ้นไทย 5,588 ล้าน
21 พ.ย. 2553

“ก่อศักดิ์ ไชยรัศมีศักดิ์”แห่งซีพี ออลล์ คว้าซีอีโอแห่งปีจากตลาดหลักทรัพย์ ด้าน ปตท.เซอร์ไพรส์ตลาดจ่อขายหุ้นกู้อายุ 100 ปี วงเงิน 3,000 ล้าน ต่างชาติลุยหุ้นไทย 5,588 ล้าน
ตลาดหลักทรัพย์แห่งประเทศไทย (SET) และวารสารการเงินธนาคาร ร่วมจัดพิธีประกาศและมอบรางวัล SET Awards 2010 แก่ 31 บริษัทจดทะเบียน และรางวัลเกียรติยศแห่งความสำเร็จ (SET Award of Honor) รางวัลผู้บริหารสูงสุดยอดเยี่ยม (Best CEO Awards) แยกตามตลาดหลักทรัพย์ ได้แก่ CEO ของบริษัทจดทะเบียนในตลาดหลักทรัพย์แห่งประเทศไทย คือ นายก่อศักดิ์ ไชยรัศมีศักดิ์ ประธานเจ้าหน้าที่บริหารบริษัท ซีพี ออลล์ (CPALL)



ก่อศักดิ์
CEO ของบริษัทจดทะเบียนในตลาด เอ็ม เอ ไอ นายโยธิน เนื่องจำนงค์ ประธานกรรมการบริหาร บริษัท พลาสติค และหีบห่อไทย (TPAC)
นอกจากนั้น ได้มอบรางวัลเป็นครั้งแรกแก่ 5 บริษัทจดทะเบียนที่เป็นสุดยอด 3 ปีซ้อน ได้แก่ บริษัท บางจากปิโตรเลียม (BCP) บริษัท ปูนซิเมนต์ไทย (SCC) ธนาคารกสิกรไทย (KBANK) บริษัท ปตท. เคมิคอล (PTTCH) และบริษัทหลักทรัพย์ (บล.) กสิกรไทย (KS)
นางเพ็ญจันทร์ จริเกษม ผู้ช่วยกรรมการผู้จัดการใหญ่การเงินองค์กร บริษัท ปตท. (PTT) เปิดเผยว่า บริษัทเตรียมจะเสนอขายหุ้นกู้อายุ 100 ปี วงเงิน 3,000 ล้านบาท ซึ่งคาดว่าจะขายให้กับนักลงทุนรายใหญ่ได้ช่วงต้นเดือน ธ.ค. 2553 นี้ ขณะนี้บริษัทอยู่ระหว่างสำรวจความต้องการนักลงทุนว่าสนใจลงทุนหุ้นกู้ของบริษัทมากน้อยแค่ไหน
ด้านฟิทช์ เรทติ้งส์ ให้อันดับเครดิตภายในประเทศหุ้นกู้ 100 ปีของ PTT ที่ระดับ “AAA(tha)” โดยหุ้นกู้ชุดนี้เป็นหุ้นกู้ระยะยาว หุ้นกู้ไม่มีหลักประกันและไม่ด้อยสิทธิ ครบกำหนดไถ่ถอนปี 2653 มูลค่าไม่เกิน 3,000 ล้านบาท โดยเงินที่ได้จะนำไปใช้ในธุรกรรมทั่วไปของบริษัท และหุ้นกู้ 100 ปีชุดนี้เป็นครั้งแรกของประเทศไทย โดยนักลงทุนสามารถไถ่ถอนคืนก่อนครบกำหนดได้ในปีที่ 50 และปีที่ 75
ทั้งนี้ อันดับเครดิตสะท้อนถึงความเป็นผู้นำของ ปตท. ในธุรกิจก๊าซธรรมชาติและน้ำมันในประเทศไทย มีผู้บริหารที่เชี่ยวชาญในธุรกิจเป็นอย่างดี และกระแสเงินสดจากการดำเนินงานที่แข็งแกร่ง
อย่างไรก็ตาม ความแข็งแกร่งของอันดับเครดิตของ ปตท. ถูกลดทอนลงจากปัจจัยเสี่ยงที่บริษัทต้องเผชิญกับความผันผวนที่สูงของราคาน้ำมันและก๊าซธรรมชาติ แผนการลงทุนขนาดใหญ่ในอนาคตของบริษัท ความเสี่ยงในเรื่องการเปลี่ยนแปลงทางด้านกฎระเบียบและปัจจัยทางด้านการเมือง รวมถึงความเสี่ยงในด้านอัตราแลกเปลี่ยน
ด้านดัชนีตลาดหุ้นวันที่ 19 พ.ย. 2553 ดัชนีขึ้นมาปิดที่ 1008.77 จุด เพิ่มขึ้น 4.05 จุด หรือ 0.40% ด้วยมูลค่าการซื้อขายกว่า 42,044 ล้านบาท นักลงทุนต่างชาติกลับมาซื้อหนักอีกครั้งโดยซื้อสุทธิกว่า 5,588 ล้านบาท สถาบันซื้อสุทธิ 3,456 ล้านบาท พอร์ต บล.ขาย 785 ล้านบาท และรายย่อยขาย 8,258 ล้านบาท
อย่างไรก็ตาม การกลับมาซื้อของต่างชาติและซื้อหนักของนักลงทุนสถาบันเกิดขึ้นในช่วงที่ตลาดหลักทรัพย์จัดงาน SET in the City 2010